Fredsskattalliansen

Fredsskattalliansen er en sammenslutning av organisasjoner som jobber for innføringen av fredsskatt. Alliansen ble inngått i 2007 mellom syv fredsorganisasjoner: Kvekersamfunnet, Norges Fredslag, Bestemødre for fred, Folkereisning mot krig (FMK), International fellowship of reconciliation – IFOR Norge, Internasjonal kvinneliga for fred og frihet og Seniorer for Palestina.

Alliansen arbeider for en lov som gjelder samvittighetsfritak fra økonomisk militærtjeneste. Den delen av skattepengene som i dag går til militær virksomhet, skal i så fall bli overført til et fond for krigsforebyggende arbeid og til ikkevoldelig forsvar.

Internasjonalt finnes tilsvarende organisasjoner eller initiativ i Belgia, Canada, Colombia, Frankrike, India, Italia, Japan, Luxembourg, Nederland, Palestina, Spania, Storbritannia, Sveits, Sverige, Tyskland og USA.

På det internasjonale nivå har Conscience and Peace Tax International (CPTI) konsultativ status i FNs økonomiske og sosiale råd.List of non-governmental organizations in consultative status with the Economic and Social Council as of 1 September 2011 , FNs økonomiske og sosiale råd, 15. november 2011. Dette nettverket ble etablert i Spania i 1994 for å bidra til internasjonal anerkjennelse av retten til å nekte militærskatt og omfordeling av slik beskatning til fredelige formål. CPTI har i dag sitt hovedkontor i Belgia. I tillegg til CPTIs daglige aktivitet opp mot FN arrangeres også internasjonale fredsskattkonferanser. Disse er blitt avholdt annethvert år siden 1986 i en rekke land. Til nå har fredsskatt-konferansene blitt avholdt i Vest-Tyskland (1986), Nederland (1988), Italia (1990), Belgia (1992 og 2004), Spania (1994), Storbritannia (1996 og 2008), India (1998), USA (2000), Tyskland (2002 og 2006), Norge (2010) og Colombia (2013).

Referanser

Eksterne lenker


Kategori:Pasifisme
Kategori:Etableringer i 2007
Kategori:Norske politiske organisasjoner